De Kinda de wo draus entstondn san, san weda vo de Burn no vo de Nama wiaklich akzeptiat worn. Se worn zmoast eiropejisch eazogn und worn dahea mea eiropejisch pregt ois wia vo da Nama-Kuitua. De Mischling ham a moast untaeinanda gheirat, so is a neie Gmoaschoft entstondn. De imma gressan Baster-Familien ham Clans grindd und ham si noch oagnen Farmland und Weidegrindn umgschaut. Scho im 18. Joarhundat ham sa si ois Baster bezeichnet, um si a oagne Gruppmidentited z gebm. De Gmoaschoftn vo de Baster ham si in da easchtn Hejftn vom 19. Joarhundat za gordnetn Struktuan vo oana Sejbstvawoitung entwicklt. Se ham se vafossungsehnliche Reglweake gebm, wo aa eana christliche Grundeinstejung zum Ausdruck kema is. 1868 ham si de Baster aus eanara Obhengigkeit vo da Kapregiarung glest und san in am zwoajaarign Treck noch Nordn zogn. Seitdem hamsa si ois oagne ethische Gruppm ealebt. Unta da Fiahrung vo eanan Kaptein Hermanus von Wyk sans in Sidwest-Afrika eigwandat. Hermanus van Wyk hod mit de Herero und Nama vahondlt, so dass a Tei vo de Baster sidlich vo Windhoek im Ort Rehoboth a neies Siadlungsgebiet gfundn hod, so in zan Nama Rehobother Baster kema.